Už dlhší čas žijete v spokojnom partnerskom vzťahu. Váš partner/partnerka však dostal/a prácu v zahraničí. Je to ponuka, ktorá sa neodmieta a spoločne už dlhšiu dobu uvažujte o možnosti odsťahovať sa do zahraničia a vyskúšať si tam na chvíľu nový život. Najprv ste sa aj tešili a s partnerom/partnerkou ste zdieľali radosť z výbornej ponuky. Ako však upadala prvotná eufória, začali ste si postupne uvedomovať, čo všetko sa vo vašom živote zmení - práca, vzťahy, vaše záujmy... Okrem toho cítite strach a zodpovednosť aj o vašu matku. Pred rokom vážne ochorela a vy ste boli jej oporou v čase najväčšieho náporu choroby.

Ako si postupne uvedomujete všetko, čo prípadné sťahovanie môže priniesť do vášho života, začínate pociťovať veľký zmätok. Na vzťahu s partnerom/partnerkou vám veľmi záleží. Ako to však ovplyvní váš vlastný život? Z toho stresu mávate každý deň silné migrény. V pocite bezvýchodnosti z danej situácie ste sa rozhodli zavolať si o odbornú pomoc.